b'\n_START_ARTICLE_\nHMS Alert\n_START_PARAGRAPH_\nHMS Alert var en sloop-of-war (korvet) af Cruizer-klassen hos Royal Navy. Den blev bygget i 1856 og hugget op i 1894. Det var det ellevte skib i Royal Navy med dette navn og is\xc3\xa6r kendt for sine arktiske opdagelsestogter. I forbindelse med en af disse n\xc3\xa5ede Alert i 1878 78\xc2\xb0 nord, hvilket var ny rekord p\xc3\xa5 den tid._NEWLINE_Alert havde 17 kanoner og blev bygget i Pembroke. Det havde en enkelt skrue og blev drevet af en dampmaskine, der ydede en effekt p\xc3\xa5 383 hk (286 kW), hvorved den kunne skyde en maksimal hastighed p\xc3\xa5 8,8 knob. De f\xc3\xb8rste elleve \xc3\xa5r tilbragte sluppen med base p\xc3\xa5 Vancouver Island, Canada, dog med et ophold p\xc3\xa5 halvandet \xc3\xa5r, hvor den var i Plymouth for at blive efterset og repareret. En bugt ved Vancouver Island, Alert Bay, er opkaldt efter skibet._NEWLINE_I 1874 blev Alert tilpasset, s\xc3\xa5 den var bedre egnet til opdagelsesrejser ved Arktis. M\xc3\xa5let var at n\xc3\xa5 Nordpolen, som geografer p\xc3\xa5 den tid formodede m\xc3\xa5tte ligge p\xc3\xa5 \xc3\xa5bent hav. Ideen var at komme dertil ved at sejle via Smith Sound, der ligger mellem Gr\xc3\xb8nland og Ellesmere Island i Canada. Ekspeditionen blev ledet af George Nares, der dog m\xc3\xa5tte konstatere, at isen var tykkere end forventet, og man m\xc3\xa5tte derfor opgive at komme l\xc3\xa6ngere end til Robesonkanalen, hvor man m\xc3\xa5tte l\xc3\xa6gge til og overvintre 1875-76. Der blev sendt flere ekspeditioner ud med sl\xc3\xa6de, og p\xc3\xa5 en af disse n\xc3\xa5ede en gruppe under ledelse af skibets n\xc3\xa6stkommanderende, Albert Markham, s\xc3\xa5 nordligt som 83\xc2\xb0 20\' 26", inden den m\xc3\xa5tte vende om p\xc3\xa5 grund af ufremkommelighed, sneblindhed og udmattelse. Deltagerne i ekspeditionen blev trods alt godt bel\xc3\xb8nnet med forfremmelser etc., og der er flere geografiske lokaliteter i omr\xc3\xa5det, der har deres navn fra ekspeditionen, heriblandt det nordligste, beboede sted p\xc3\xa5 Jorden, der hedder Alert._NEWLINE_De f\xc3\xb8lgende \xc3\xa5r kom Alert p\xc3\xa5 langfart mod syd og var blandt andet i Magellanstr\xc3\xa6det og ved Australien, inden det i 1884 blev udl\xc3\xa5nt til US Navy, som havde brug for et solidt skib, der skulle hj\xc3\xa6lpe med at unds\xc3\xa6tte en amerikansk arktisk ekspedition. Det f\xc3\xb8lgende \xc3\xa5r blev det udl\xc3\xa5nt til den canadiske regering, der brugte det til ekspeditioner i Hudson Bay. I 1886 var denne opgave afsluttet, og Alert fik nu mindre opgaver, inden det i 1894 blev hugget op.'